Kegyelem nektek és békesség Istentől a mi Atyánktól és az Úr Jézus Krisztustól!

Mt 6, 33-34
*Keressétek először Isten országát és az ő igazságát, és mindezek ráadásként megadatnak majd nektek.
Ne aggódjatok tehát a holnapért, mert a holnap majd aggódik magáért: elég minden napnak a maga baja.*

Krisztusi kincseket kereső Gyülekezet!

Máig a fülembe cseng egy kiáltás, ami akkor hangzott felém és néhány barátom felé, amikor gimnazista korunkban – nem épp jogosan – bementünk egy nyitott kapujú iskolai focipályára játszani. 5 -10 perc játék után a gondnok igen erős hangja ütötte meg a fülünket, aki azt kiabálta felénk: „Ti meg mit kerestek itt?”.

Én nem akarom se a frászt hozni rátok, sem pedig elzavarni benneteket, de én is megkérdezem tőletek „mit kerestek itt?”.

Te, ma, vagy nagy általánosságba amikor eljössz a templomba, a gyülekezetbe, vagy csak időt találsz, hogy egy kicsit elcsendesedj és meghallj egy a hétköznapi hangzavarnál mélyebb, valódibb hangot, az Isten neked szóló üzenetét - na, tehát mindezekben a pillanatokban te, mit keresel? Mi után kutatsz? Mi az, amit szeretnél megkapni, vagy megélni?

Amikor tanultok, dolgoztok, vagy küzdötök azért a sok-sok mindenért a hétköznapokban, akkor tudatosítjátok, hogy mit kerestek igazán, hogy mi, vagy mik az elsődleges céljaitok?

Én azt látom, illetve tapasztalom, hogy akkora a túlkínálat, amire vágyhatunk, hogy mi minden kellhet napról napra, hogy már nem is tudjuk igazán, hogy mi az, amiket valóban, minden más előtt keresünk.

Tegnap volt lehetőségem vitorlázó repülőgépeket figyelni, ahogyan folyamatosan keresik a megfelelő légáramlatokat, hogy a magasba, sőt újra és újra megfelelő magasságba jussanak fel és azt láthattam, hogy bizony nincs idejük arra, hogy rengeteg össze-vissza célt tűzzenek ki maguk elé, hiszen akkor lesüllyednek, vagy le is zuhannak. Folyamatosan a valóban fontosat kell keresniük, különben nagyon gyorsan megtapasztalják, hogy csak süllyedni fognak.

Hát mi, mi nem mindig vesszük észre, hogy a sok össze-vissza célunk, az innen-onnan-amonnan jövő elvárások között bizony elvétettük a lényeget és süllyedünk, sőt már zuhanunk lefelé.

A te mennyei Atyád nem véletlenül üzeni ma is neked, hogy keresd először az Ő „*országát és az ő igazságát, és mindezek ráadásként megadatnak majd”* neked. Azért szól, mert, ha nem így teszel, akkor zuhanni kezdesz, mert elveszel, el fogsz tévedni.
Talán mindenki látta a mai nap plakátját, amin egy labirintusban helyeztem el az igét. Ha nem azon keresztül haladt valaki a labirintusban, akkor tuti, hogy nem jutott ki, hanem eltévedt és zsákutcába jutott.
Higgyétek el, hogy ha nem az Isten országa és igazsága marad az elsődlegesen vágyott dolog az életetekben, akkor eltévedtek a való világ labirintusában is. Akkor olyan lesz az életed is, mint mikor bevásárlólista nélkül beszabadulsz a madaras tescókba és összevásárolsz mindenfélét órákon át bolyongva a sorok között. Célt tévesztesz, mert nincs meg, hogy mi is a fő, mi az, ami igazán kell.
Ilyenkor van az, hogy látástól vakulásig dolgozol, hogy megadhass mindent a gyermekednek, a családodnak, csak épp közben pont önmagadat nem tudod odaadni, akire igazán vágynának.
Ilyenkor van az, hogy alig alszol, alig pihensz majd egy évig, azért, hogy majd a nyáron elmehess valahová pihenni.
Ilyenkor van az, hogy már nem táplálkozol rendesen, már nem mozogsz érdemben, mert úgy érzed, hogy ezekre nem telik, de aztán elköltöd a sokszorosát vitaminokra, gyógyszerekre és magánorvosi kezelésre.
És ilyenkor van az is, hogy szeretetre vágysz, elfogadásra, békességre - ezért egyre inkább gyötröd magad, kérdőre vonod a párodat, vádolod a szüleidet, hogy miért is nem találod meg mindezt, ami igazán kellene, de közben nem hallodd meg, hogy Jézus Krisztusért mindez a kezdetek kezdetétől a tiéd lehetne, hiszen Ő tényleg meg akar ajándékozni mindezekkel, - azokkal, amik igazán számítanak, hiszen Ő nem csak ígérget!
De nem csoda persze, hogy nehezen halljuk meg ezeket, nem csoda, hogy nehezen találjuk a kincset, ha abban sem vagyunk tudatosak, hogy mit is keresünk valójában.

Tehát tényleg nagyon-nagy örömmel a szívemben - hogy itt vagytok -, de hadd kérdezzem meg tőletek ismét: Mit kerestek itt? Te mit keresel? Mire vágysz igazából?

Amikor megragadunk annál, hogy azért tanulok, mert muszáj, különban büntetést kapok, vagy rossz jegyet; amikor elhiszed, hogy muszáj dolgoznod a végletekig kisajtolva magadból az utolsó csepp erőt is, hogy nehogy hiányt szenvedj majd holnap, vagy a hónap végén bármiből is, akkor célt tévesztettél, hiszen már a félelmeid, az aggodalmaid határoznak meg és ennek bizony hatása lesz minden pillanatodra, minden kapcsolatodra, a hitedre is.
Nem véletlen, hogy a te mennyei Atyád annyira szeretne felszabadítani ettől a nyomástól, a félelmektől meghatározott élettől! Nem véletlen, hogy Jézus a mai igénkben kimondja: „*Ne aggódjatok tehát a holnapért, mert a holnap majd aggódik magáért: elég minden napnak a maga baja.”*. Hiszen, ha hagyod, hogy ezek az aggodalmak, a terhek határozzanak meg, akkor nem lesz se békességed, se nem fogod megtapasztalni, hogy téged elfogadnak, téged szeretnek az osztályban, a munkahelyeden, a családodban, a gyülekezetben.
Ha nem tudod hagyni magadnak, hogy megéld, hogy Isten meg akar áldani téged: békességgel, bűnbocsánattal, szeretettel és ezek rengeteg féle megnyilvánulásával az életedben, azaz, ha nem tudsz elsődlegesen az Ő országára, az Ő kegyelmet hirdető igazságára figyelni mindenben és mindenkor, akkor nem fogod felismerni, hogy mi az ami kell, hogy mit is keresel valójában.

De hadd segítsek két szemponttal, amiken keresztül bármikor megvizsgálhatod, hogy valódi értékről, vagy sokadrangú, esetleg felesleges dologról van-e szó!
Az elsőt már említettem is, vizsgáld meg, hogy félelemből, aggodalomból keresnéd azt az adott dolgot, vagy kegyelemből, az Úr áldásából van rá lehetőséged, hogy megtaláld?
A másikhoz szemponthoz egy tárgyat is hoztam emlékeztetőnek. Egy buborékfújót.
Jusson erről eszetekbe, hogy ahogy akár figyelemfelkeltő, akár gyönyörködtetőnek is nevezhető buborékok sokaságát látjuk meg így, úgy ezek csak pillanatokig tudnak gyönyörködtetni, vagy örömet okozni, aztán kipukkadnak és nem marad utánuk semmi.
Így van ez rengeteg vágyott dolgunkkal is a hétköznapokban. Csábít, ideig-óráig akár lenyűgöz, tetszik, de valójában szinte semeddig se tart az öröm, amit adhat. Az ilyen kincsek hamisak, szappanbuborékok, amik ahogy feltűnnek hirtelen, ugyanúgy semmivé is lesznek, jelentéktelenekké, amikért rögtön tudjuk, hogy nem érte meg küzdeni.
Tehát ne félelemből és ne szappanbuborék kincseket keressetek!
Ha így tesztek, akkor örömötök lesz, mert arra eszméltek, hogy igazi áldások, valódi krisztusi kincsek között élitek az életeteket.

Keressétek hát először az Isten jó légáramlatát, ami felhajt, felemel, akár a vitorlázó repülőt és bízzatok az Úrban, ha már ott fenn vitorláztok, az Ő áldásain, akkor meglesznek az igazi kincsek is, amiktől valóban gazdag lesz az életetek! Ámen